
Arweiniad i Fyfyrwyr 
Cyfrifoldeb Proffesiynol 
Pan rydych yn myfyriwr ar leoliad ysgol, rydych yn cynrychioli’r Brifysgol.   Yn hyn o beth, bydd gennych gyfrifoldeb proffesiynol tuag atoch chi’ch hun, y Brifysgol a’r ysgol i reoli eich dysgu eich hun yn ogystal â’ch perthnasoedd proffesiynol gydag oedolion a disgyblion.  

1. Yr Wythnos Gynllunio 

Cyfnod 1: Byddwch yn yr ysgol o ddydd Llun 06.11.17 tan ddydd Gwener 10.11.17. 
Cyfnod 2: Byddwch yn yr ysgol o ddydd Llun 15.01.18 tan ddydd Gwener, 19.01.18. 
Yn ystod yr wythnosau hynny, dyma fydd eich cyfrifoldebau:
A. Cynefino:
Yn ystod yr ychydig ddiwrnodau cyntaf, bydd angen i chi ofyn i aelodau priodol o staff am y canlynol:
i. gwybodaeth am drefn ddyddiol yr ysgol, ei hethos a’i staff, a’i threfniadaeth;  
ii. y gofynion o ran eich ymddygiad proffesiynol;
iii. polisïau ysgol pwysig:  dewch yn gyfarwydd â pholisïau pwysig yr ysgol, yn cynnwys y rhai sy’n ymwneud ag ymddygiad, marcio ac Iechyd a Diogelwch;
iv.  Polisi Diogelu: mae’n hynod bwysig eich bod yn darllen Polisi Diogelu yr ysgol fel eich bod yn gwybod: (a) sut y dylech ymddwyn yn broffesiynol mewn perthynas â’r polisi; (b) beth i’w wneud os datgelir achosion o gam-drin plant neu os byddwch yn dyst i gamdriniaeth; (c) pwy yw’r athro dynodedig amddiffyn plant yn yr ysgol a sut i’w hysbysu ynghylch unrhyw wybodaeth berthnasol.  Bydd hyn yn cydymffurfio â Pholisi Diogelu y Ganolfan (CAADOC);
v. rhaglen addysgol yr ysgol: holwch am fanylion y rhaglen addysgol (sef cynlluniau tymor canolig yr ysgol) dros gyfnod y profiad.

B.  Cynllunio: 
Gan mai prif bwrpas yr wythnos gynllunio yw rhoi cyfle i chi gwblhau eich cynllunio tymor canolig a thymor byr ar gyfer yr wythnos ddilynol, gwnewch yn siŵr os gwelwch yn dda eich bod yn canolbwyntio ar y dasg hon yn ystod eich amser yn yr ysgol.
Bydd angen i chi gwblhau’r tasgau cynllunio canlynol:
· Cynllunio Tymor Canolig: Rhaid i chi gynllunio ar gyfer y tymor canolig er mwyn bodloni safonau SAC. 
· Cynllunio Gwersi/Sesiynau: dylech baratoi’r cynlluniau ar gyfer yr wythnos gyntaf yn ystod yr wythnos baratoi, gan ofyn i’r Uwch Fentor wirio eu bod yn briodol. Dilynwch fformat y Brifysgol, a geir yn eich pecyn dogfennau.

C. Amserlen Addysgu: 
Cwblhewch amserlen addysgu ar gyfer wythnos gyntaf y profiad, gan nodi pryd a beth y byddwch yn addysgu. Gofynnir i chi sicrhau y byddwch yn gallu addysgu am o leiaf 50 % o’r amser drwy gydol cyfnod y profiad.
CH.   Ffurflen Ganiatâd i Dynnu Lluniau / Ffilmio Plant:  
Mae’n rhaid i chi ofyn caniatâd y Pennaeth cyn tynnu lluniau neu ffilmio plant.  Mae copi o’r ‘Ffurflen Ganiatâd’ briodol yn eich pecyn dogfennau.

D. Asesu eich ffeil ar ddiwedd yr wythnos baratoi: 
Ddydd Gwener 10.11.17 a ddydd Gwener 19.01.18, bydd yr Uwch Fentor/Mentor yn llofnodi ffurflen i gadarnhau bod yr wythnos baratoi wedi bod yn llwyddiannus, a’u bod nhw’n hapus â safon eich ffeil cynllunio. 
DD. Cwrdd â’ch tiwtor PAP (yn y brifysgol):
Cyfnod 1: Dydd Llun 13.11.17
Cyfnod 2: Dydd Llun 22.01.18
Yn ystod eich cyfathrebiad cychwynnol gyda’ch tiwtor PAP, byddwch yn derbyn apwyntiad i gwrdd ag ef/hi yn dilyn eich wythnos gynllunio yn yr ysgol. Bydd y tiwtor yn gwirio bod eich ffeil mewn trefn, ac yn llofnodi y ffurflen cadarnhad ar ran y Brifysgol.

2. Llwyth Gwaith Addysgu 

A. Lleiafswm y llwyth gwaith addysgu ar brofiad addysgu:
Mae’n rhaid i chi gynllunio ac addysgu lleiafswm o 50% o’r amser. Mewn lleoliadau Cyfnod Sylfaen, neu leoliadau lle mae’r cwricwlwm yn cael ei gyflwyno mewn modd integredig, mae’n dderbyniol i chi ddynodi blociau o amser lle rydych chi’n gyfrifol am “addysgu” plant fel unigolion, mewn grwpiau neu fel dosbarth cyfan fel rhan o’r drefn ddyddiol (e.e. amser newyddion, darllen gyda phlant). Dylai amser gael ei ystyried yn “amser cyswllt” dim ond os chi’n chwarae rhan weithredol ac arweiniol yn y gweithgaredd.
B. Addysgu mwy na’r llwyth gwaith addysgu gofynnol ar brofiad dysgu: 
· O fewn rheswm, er mwyn datblygu annibyniaeth, mae’n dderbyniol eich bod yn addysgu ambell ddiwrnod unigol neu hanner diwrnod e.e. pan fo’r mentor ar gwrs hanner diwrnod/diwrnod, cyhyd a bo’r ysgol wedi cynnal asesiad risg o’r sefyllfa a bod yr ysgol yn hapus gyda’r trefniant.  (O dan amodau arholiad, nid yw’n dderbyniol i chi ymgymryd â gwaith a fyddai’n cael ei wneud gan athro cyflenwi.)  
· Mewn unrhyw achos lle addysgir mwy na’r 50% sy’n ofynnol, bydd angen i’r Uwch Fentor/Mentor a’r tiwtor PAP gytuno ar drefniadau penodol i sicrhau chwarae teg (e.e. lleihau’r llwyth gwaith cynllunio ar gyfer gwersi/sesiynau ychwanegol). 
· Os ydych chi’n pryderu eich bod chi’n addysgu cryn dipyn yn fwy na’r llwyth gwaith gofynnol, cysylltwch â’ch tiwtor PAP.

C. Llwyth gwaith addysgu sy’n llawer llai na’r gofyn ar brofiad dysgu: 
 Os daw i’r amlwg yn ystod y profiad bod eich amser addysgu’n syrthio’n fyr iawn o’r lleiafswm gofynnol o 50%, trafodwch y diffyg hwn ar unwaith gyda’ch tiwtor PAP, gan nad ydych yn cael cyfle i gyflawni’r gofynion a gytunwyd o ran yr arholiad profiad addysgu. (Mae achos o ddiffyg arwyddocaol o ran oriau addysgu myfyriwr yn fater llawer mwy difrifol nag achos lle gwneir mwy na’r llwyth gwaith sy’n ofynnol.)
CH. Eich cyfrifoldeb pan na fyddwch yn addysgu:
Trwy gydol y profiad, os nad ydych yn addysgu dylech fod wrthi’n ddyfal yn cynorthwyo’r disgyblion o dan gyfarwyddyd yr athro dosbarth.

D. CPA:
Nid oes gennych yr hawl i CPA, er y gall eich mentor awgrymu y dylech dreulio peth o’i (h)amser CPA ef/hi gyda nhw er mwyn cynllunio a pharatoi.

3. Presenoldeb:
Gan fod profiad dysgu’n asesu eich rhinweddau proffesiynol, ystyrir bod presenoldeb yn agwedd bwysig iawn ar yr asesiad.  Yn ystod sesiynau Prifaddysgu proffesiynol, byddwch wedi dod yn ymwybodol o’r canlynol:
· Er mwyn derbyn SAC, mae’n rhaid arddangos y gallu i addysgu ‘dros gyfnod parhaus a sylweddol’.  Os nad yw eich presenoldeb yn ddigonol, mae’n bosibl y bydd yn rhaid i chi addysgu cyfnod ychwanegol neu ail-wneud y profiad cyfan, os bydd arholwyr o’r farn fod natur yr absenoldeb yn gofyn am hynny.   Fel egwyddor ganolog, cofiwch y bydd cyfnod absenoldeb hwy na thri diwrnod yn fater i’r arholwyr (nid o reidrwydd bod yn absennol dri diwrnod yn olynol).   
· Cofnod Presenoldeb Personol: mae’n rhaid i chi lenwi ‘Cofnod Presenoldeb Personol’ y bydd eich Uwch Fentor/Mentor yn ei arwyddo’n rheolaidd.
· Y drefn mewn achos o absenoldeb: 
i. Mewn unrhyw achos o absenoldeb, rhaid i chi ffonio’r ysgol a Swyddfa’r Bartneriaeth (partnership@uwtsd.ac.uk) ben bore ar ddiwrnod cyntaf yr absenoldeb fel bod pawb yn ymwybodol o’r sefyllfa.  Bydd Tîm y Bartneriaeth yn rhoi gwybod i’r tiwtoriaid PAP.  Os nad ydych chi’n gallu ffonio, dylech ofyn i ffrind, partner, neu berthynas i ffonio.   
ii. Os ydych chi’n gwneud cais am ddiwrnod o absenoldeb, megis i gynrychioli’r Brifysgol neu fynychu angladd, rhaid cwblhau ‘Ffurflen Gais Absenoldeb’, a chael sêl bendith y Pennaeth, y tiwtor PAP & Tîm y Bartneriaeth.  
iii. Ar gyfer cyfnodau absenoldeb o ddau neu dri diwrnod, bydd angen ichi arwyddo ‘Ffurflen Hunan-Ardystiad’, a’i hanfon ymlaen i Swyddfa’r Gyfadran.   
iv. Bydd angen tystysgrif feddygol am gyfnodau hwy na thri diwrnod  Mae’n bosib y bydd yn rhaid i chi dalu am hwn gan ei fod o fewn y cyfnod 7 niwrnod.  
Mae’n hanfodol bwysig o safbwynt arholiad eich bod yn anfon y dystysgrif feddygol wreiddiol at Swyddfa’r Gyfadran fel cofnod o salwch.   Bydd y dystysgrif feddygol yn darparu tystiolaeth bwysig o salwch pan drafodir eich achos yn y byrddau arholi priodol.
· Methu â rhoi gwybod am absenoldeb:  Os darganfyddir nad ydych wedi hysbysu’r ysgol a Swyddfa’r Bartneriaeth ynglŷn ag absenoldeb, caiff hyn ei gofnodi fel ‘ymddygiad amhroffesiynol’, a byddwch yn derbyn llythyr i’r perwyl hwn. Darperir copi o’r llythyr i bob arholwr.  


4. Y cyfnodau profiad addysgu:
Cyfnod 1: 14.11.17 – 01.12.17
Cyfnod 2:  23.01.18 – 15.02.18

A. Monitro eich cynnydd eich hun: 
Yn ystod cyfnodau’r profiad, byddai’n ddefnyddiol i chi archwilio’r canlynol yn rheolaidd:  
· Ffeil Waith PAP: gwiriwch fod y ffeil yn cael ei diweddaru’n rheolaidd, gyda chynlluniau gwersi/sesiynau’n cael eu hychwanegu o flaen llaw cyn y gwersi, ac rhaid i chi adfyfyrio’n ddyddiol trwy gydol y profiad.. 
· Ffurflen Gwersi a Gynlluniwyd/Gwersi a Addysgwyd a Chofnod Presenoldeb:  cwblhewch yn ddyddiol.
· Llyfr Nodiadau Arsylwadol: nodwch sylwadau yn y llyfr nodiadau’n rheolaidd am bob disgybl.
· Asesu gwaith disgyblion: marciwch/aseswch waith disgyblion yn briodol a phrydlon, gan ddilyn polisi marcio’r ysgol. 
· Ffurflen Tracio: cwblhewch yn ddyddiol.
· Arddangosfeydd: 
· CA2: yn  ystod y profiad CA2, mae’n rhaid i chi baratoi un arddangosfa o waith plant; 
· Cyfnod Sylfaen: yn ystod y profiad CS, mae’n rhaid i chi baratoi un arddangosfa o waith plant neu creu portffolio o enghreifftiau gwaith ar draws y cwricwlwm (Y Daith Dysgu).
· Portffolios o Dystiolaeth ar gyfer 2 disgybl: rhaid i chi gasglu gwaith dau ddisgybl CS/ dau ddisgybl CA2 o wahanol alluoedd er mwyn ffurfio asesiadau crynodol ar ddiwedd pob cyfnod. 
· Proffiliau disgybl (ar gyfer yr un 2 disgybl): paratowch sylwadau crynodol ynglŷn â gallu’r disgyblion ym mhob pwnc/maes dysgu a addysgwyd yn ystod cyfnod y profiadau addysgu. 
· Adolygiadau Diwedd yr Wythnos: cwblhewch y ffurflen adolygiad tua diwedd pob wythnos. Gofynnwch i’ch Mentor/Uwch Fentor gadarnhau bod y dyfarniadau a nodwyd gennych ar eich   cymwyseddau yn briodol. Bydd y Mentor/Uwch Fentor yn llofnodi’r ffurflen pan yn fodlon bod y dyfarniadau’n adlewyrchu eich cynnydd yn briodol.
· Portffolio Datblygiad Proffesiynol (PDP): trwy gydol y profiad, sicrhewch eich bod yn casglu tystiolaeth yn erbyn y safonau SAC. Gallwch wneud hyn gyda’r Uwch Fentor/Mentor.


B.  Arsylwi gwersi/sesiynau:
· Yn ystod pob cyfnod, mae’r ysgol yn gyfrifol am asesu 2 wers/sesiwn ac bydd y tiwtoriaid PAP yn arsylwi ar un wers/sesiwn yn ystod eu hymweliad â’r ysgol. 
Os bydd angen, bydd y cymedrolydd yn arsylwi ar wers/sesiwn ychwanegol.  
* Bydd cyfanswm o 6 adroddiad i bob myfyriwr.
· Byddwch yn cael eich arsylwi’n rheolaidd, o ddechrau’r brofiad, er mwyn olrhain eich cynnydd trwy gydol y cyfnod. 
· Byddwch yn derbyn adborth yn rheolaidd. Gall yr adborth fod ar lafar neu’n ysgrifenedig. 
· Ffurflenni asesu ffurfiannol: caiff y rhain eu cwblhau’n brydlon ar ôl pob gwers/sesiwn a arsylwir, ac ar gael o fewn 48 awr.  Bydd hyn yn sicrhau eich bod yn cael pob cyfle i weithio tuag at y targedau a osodwyd. Os na fyddwch wedi derbyn y rhain o fewn y cyfnod hwnnw, cysylltwch â’ch tiwtor PAP.




C. Derbyn a gweithredu ar gyngor:
Derbyn a gweithredu ar y cyngor a roddir gan arholwyr, yn cynnwys yr Uwch Fentor/Mentor, staff eraill a’ch Tiwtor PAP.  Gweithiwch yn benodol ar y targedau ar gyfer gwella a ddisgrifir yn eich adroddiadau asesu ffurfiannol.  Mae hyn yn arbennig o bwysig os ydych chi’n mynd i lwyddo a gwneud yn dda. 

5. Methu profiad addysgu neu dynnu allan oherwydd salwch neu broblemau personol  

Mae methu’r modwl Astudiaethau Addysgu Proffesiynol yn bur wahanol i fethu modylau eraill o fewn y Rhaglen Astudio gan fod angen canfod cyfnod addas ar amserlen y Brifysgol er mwyn ail arholi.  Falle, yr unig ffordd y gall y Brifysgol ateb y gofyn i ail arholi yw trwy drefnu profiad llawn y flwyddyn academaidd ddilynol.  Byddai’r un egwyddor yn gymwys petaech yn tynnu allan oherwydd salwch neu broblemau personol. 
Y drefn i’w dilyn os ydych yn cael anawsterau: 
· Os ydych chi’n cael anawsterau, mae’n hanfodol bwysig eich bod yn HYSBYSU EICH TIWTOR PAP AR UNWAITH.  
· ACHOS PRYDER - mewn sefyllfaoedd fel hyn, mae gan y Brifysgol ddyletswydd gofal i roi cymorth a chefnogaeth ddwys i chi a’r ysgol. 
· Mewn unrhyw benderfyniad i fethu, gwneir hyn ar y cyd rhwng y Mentor/Uwch Fentor, y Tiwtor PAP a’r Cymedrolydd.  
· Yn dilyn y penderfyniad i ‘Fethu’, y Cymedrolydd fydd yn cofnodi hyn yn ysgrifenedig, gan nodi’r rhesymau pam rydych chi’n ‘methu’ mewn perthynas â’r  safonau addysgu a fethwyd ar y profiad.  

6. Rôl yr arholwyr YN YSTOD y profiad addysgu:
Yn ystod y profiad, mae nifer o bobl yn rhan o’r broses arholi. 
i. Uwch Fentor/Mentor: Bydd yr Uwch Fentor/Mentor yn arsylwi ar y myfyriwr yn ffurfiol yn addysgu pedair gwers gan ysgrifennu pedwar adroddiad asesu ffurfiannol yn wythnosol (2 yn CS a 2 yn CA2).  
ii. Tiwtor PAP: Bydd y Tiwtor PAP yn arsylwi ar y myfyriwr yn addysgu 2 wers/sesiwn gan ysgrifennu 2 adroddiad asesu ffurfiannol. Os byddwch yn wynebu anawsterau, gallai’r Tiwtor PAP ymweld ar unrhyw adeg i ddarparu cefnogaeth ddwys. Bydd y Tiwtor PAP hefyd yn ceisio canfod p’un ai ydych yn cael eich arholi’n deg o’i gymharu â myfyrwyr eraill sydd dan ei ofal mewn ysgolion eraill.
iii. Cymedrolydd: Bydd y Cymedrolydd yn cynnig cefnogaeth ychwanegol ac asesiadau ychwanegol i chi os ydych chi’n cael anawsterau. Yn ystod y profiad, bydd y Cymedrolydd hefyd yn arsylwi ar sampl o fyfyrwyr sy’n cael eu tiwtora gan diwtoriaid PAP gwahanol ac Uwch Fentoriaid/Mentoriaid gwahanol er mwyn sicrhau cysondeb. Mewn unrhyw achos lle byddai myfyriwr methu’r profiad dysgu, y Cymedrolydd, ar ôl ymgynghori gyda’i gyd arholwyr, fydd yn ysgrifennu adroddiad terfynol – yn nodi pa safonau addysgu sydd heb eu cyflawni. 
iv. Arholwr Allanol: Bydd yr Arholwr Allanol yn cymedroli’r asesiad o fyfyrwyr ar profiad dysgu trwy arsylwi ar sampl o fyfyrwyr ar bob lefel o berfformiad sy’n cyfrannu at y dyfarniad.   I’r perwyl hwn, bydd yr arholwr yn ymweld â rhwng 6 ac 8 myfyrwyr o wahanol alluoedd tua diwedd y profiad.  Byddwch yn cael gwybod am ymweliad yr Arholwr Allanol o flaen llaw.

7. Rôl yr arholwyr AR DDIWEDD y profiadau addysgu
1.  Bydd yr Uwch Fentor/Mentor yn ystyried yr HOLL dystiolaeth (o’r 2 gyfnod) wrth benderfynu a ydych chi wedi arddangos cymhwysedd o fewn y safonau SAC, sef:
· cynnwys y Ffeil Waith Profiadau Addysgu Proffesiynol 
· cynnwys yr adroddiadau asesu ffurfiannol ynghyd â’r sylwadau a’r disgrifiadau dyfarniad 
· yr hyn mae’r disgyblion wedi’i ddysgu gyda chi dros gyfnod y profiad 
· y dystiolaeth o’r adolygiadau diwedd wythnos (mae’r dyfarniadau yn cael eu cofnodi ar y ffurflen grynodol)
· y sylwadau a wnaed yn y Rhestr Wirio o Safonau SAC
· amlder y perfformiad mewn perthynas â’r safonau SAC yn ystod y cyfnod.

2. Bydd yr Uwch Fentor/Mentor yn paratoi'r asesiad crynodol, gan ddarparu tystiolaeth i ddangos eich cyrhaeddiad ym mhob un o’r celloedd canlynol:
S1 	Gwerthoedd ac Arferion Proffesiynol 
S2 	Gwybodaeth a Dealltwriaeth  
S3.1 Cynllunio , Disgwyliadau a Thargedau
S3.2 Monitro ac Asesu 
S3.3 Addysgu a Rheoli Dosbarth  
E.	Sgiliau Cyfathrebu Llafar ac Ysgrifenedig  

3. Bydd yr Uwch Fentor/Mentor yn rhoi adborth crynodol i chi, yn cynnwys y dyfarniadau a ddyfarnwyd a’r dystiolaeth ar gyfer y dyfarniadau hynny. Bydd eich Uwch Fentor/Mentor hefyd yn tynnu sylw at y targedau mae angen i chi eu cyrraedd yn ystod eich profiad dysgu nesaf.
4. Byddwch yn derbyn copi o’r asesiad crynodol ar y wefan. Os na fyddwch yn derbyn copi, gofynnwch amdano. 
5. Bydd yr Uwch Fentor/Mentor yn eich cefnogi gyda’ch Proffil Datblygiad Proffesiynol. Bydd angen i chi ystyried eich cryfderau a meysydd i’w datblygu ymhellach ac awgrymu ffyrdd o ddangos cynnydd ar eich profiad dysgu nesaf.



8. Cysylltiadau:

	Gwefan Canolfan Addysg Athrawon De-Orllewin Cymru:	
	www.swwcte.ac.uk
Swyddfa’r Gyfadran: 
Rhif Ffôn: 01267 676914
Ebost: partneriaeth@pcydds.ac.uk; partnership@uwtsd.ac.uk

